**Antti Joonas "Jone" Nikula** (s. 30. maaliskuuta 1970 Helsinki) on suomalainen juontaja, toimittaja sekä televisio- ja radiopersoona. Hänet tunnetaan muun muassa MTV3:n televisio-ohjelmista *Idols*, jossa ollut vakituisena tuomarina alusta alkaen, *Tanssii tähtien kanssa* sekä Subin *Äijät*-sarjasta.

Ura
---

Nikulan mediaura alkoi lukioikäisenä Radio Cityn kesätoimittajana, mistä kehkeytyi lopulta monivuotinen työsuhde. Sittemmin hän on työskennellyt muun muassa Elmun hallituksen puheenjohtajana, EMI Finlandin markkinointipäällikkönä ja Hanoi Rocksin kiertuemanagerina.

Suuren yleisön tietoisuuteen Nikula on noussut televisioesiintymisiensä myötä. Hän toimi uusia laulajakykyjä etsivän *Idols*-ohjelman tuomarina ohjelman ensimmäisestä kaudesta 2003–2004 lähtien, mutta ei ole mukana Idolsin palatessa ruutuihin kahdeksannen kauden merkeissä syksyllä 2017. Keväällä 2006 hän oli mukana *Tanssii tähtien kanssa* -tanssiohjelmassa, jossa hän sijoittui Katja Koukkulan opettamana kolmanneksi ja syksyllä 2010 oli myös yksi kisan tuomareista. Vuosina 2007–2008 hän esiintyi Kotiteollisuus-yhtyeen Jouni Hynysen kanssa *Äijät*-ohjelmassa, jossa kaksikko kokeili erilaisia miehisiksi koettuja ammatteja ja harrastuksia. Hän on toiminut myös *Levyraati*-ohjelman levylistan valitsijana.

Nikula on kirjoittanut suomalaisen metallimusiikin historiikin *Rauta-aika* (2002) sekä unikirjan *Unia julkuista* (2007). Hän oli vuosina 2006–2008 ilmestyneen *Kaupungin aika* -aikakauslehden (alun perin *Ovi*) päätoimittaja. Hänet valittiin vuonna 2008 yrittäjälehti *Firman* päätoimittajaksi.

Vuonna 2007 Nikula juonsi Radio Rockilla ensin *Uuden rockin iltaa* ja sittemmin *Jonen päivävuoroa* klo 11–14.

Nikulaa kuullaan 2007 julkaistulla Before the Dawnin singlellä *Faithless*, jolla hän esittää yhtyeen kanssa cover-version Panteran kappaleesta "Mouth for War".

Ranneliike nimesi Nikulan homofobian vastaisen työn hyvän tahdon lähettilääksi vuonna 2007. Hän toimii myös Kissakaveria ei jätetä -kampanjan kummina.

Kesäkuussa 2009 Jone Nikula syyllistyi rattijuoppouteen ajettuaan autoa Seinäjoella humalassa. Alkometri näytti 0,25 milligrammaa alkoholia uloshengitysilmassa, mikä vastaa reilua puolta promillea.  Hänet tuomittiin Seinäjoen käräjäoikeudessa 30 päiväsakkoon. Yhteensä Jone Nikula joutui maksamaan 1 100 euroa sakkoa. Rattijuopumuksensa vuoksi hän menetti mainossopimuksen viinien maahantuojan kanssa. 

Toukokuussa 2015 Julkisen sanan neuvosto antoi kaikkien aikojen ensimmäisen vakavan huomautuksensa Radio Rockille Jone Nikulan vääriin tietoihin perustuneista syytöksistä hänen kommentoidessaan hinkuyskään kuolleen vauvan uutistapausta. Neuvoston mukaan radioasema rikkoi vaatimusta lapsiuhrin ja tämän vanhempien hienotunteisesta kohtelusta sekä tietojen tarkistamisesta.

Yksityiselämä
-------------

Nikulan isä on entinen oikeuskansleri, kansanedustaja ja ministeri Paavo Nikula ja äiti taidehistorian professori Riitta Nikula. Nikulan veli Stuba Nikula on Helsingin kulttuurijohtaja.

Nikula avioitui tanssija Hanna Karttusen kanssa elokuussa 2014. Aiemmin hän on ollut kihloissa juontaja Ellen Jokikunnaksen kanssa.

Nikula on sotilasarvoltaan reservin kapteeni.

Teokset
-------

* *Rauta-aika. Suomimetallin historia 1988–2002*. Helsinki: Johnny Kniga, 2002. ISBN 978-951-027-367-8.
* Ahokas, Pauliina & Pesonen, Raimo & Nikula, Jone (toim.): *Artist ABC*. Helsinki: T2 Promotions, 2004. ISBN 978-952-917-824-7.
* *Unia julkuista*. Helsinki: Johnny Kniga, 2007. ISBN 978-951-032-886-6.
* *20 vuotta Tuskaa!*. Helsinki: Like Kustannus, 2017. ISBN 978-952-011-563-0.

### Käännökset

* Christe, Ian: *Pedon meteli. Heavy metallin vanha ja uusi testamentti*. Helsinki: Johnny Kniga, 2006. ISBN 978-951-031-126-4.
* Reed, Ben: *Korjaussarja. Krapulaisen käsikirja*. Helsinki ; Jyväskylä: Minerva Kustannus, 2008. ISBN 978-952-492-153-4.

Lähteet
-------

1. ↑  Simula, Matti: Musiikkiluutnantti.  *Reserviläinen*, 2005, nro 6. Artikkelin verkkoversio. Viitattu 14.9.2010.
2. 1 2  Tinkimätön Jone Nikula.  *Seura*, 2005, nro 46.
3. ↑  Metalliteollisuuden mainosmies.  *City*, 2002, nro 21. Artikkelin verkkoversio. Viitattu 14.9.2010.
4. ↑  Idols saa uudet tuomarit, Nikula jatkaa yhä (Arkistoitu – Internet Archive)
5. ↑  Uudistunut Idols tekee näyttävän paluun ensi syksynä Nelosella! – tuomareina supertähdet Antti Tuisku ja Erin sekä huipputuottaja Jurek
6. ↑  Tanssii Tähtien Kanssa: Nikulan vinkit kisan voittoon
7. ↑  Jone Nikula Tanssii tähtien kanssa -tuomarina!
8. ↑  Koskinen, Mika: Jone Nikulan lehti kuoli *Ilta-Sanomat*.  5.9.2008. Viitattu 14.9.2010.
9. ↑  Jone Nikulasta uuden talouslehden päätoimittaja *Iltalehti*.  1.12.2008. Viitattu 14.9.2010.
10. ↑  Uuden rockin ilta Radio Rock.  Arkistoitu 3.7.2010. Viitattu 19.12.2013.
11. ↑  Ohjelmat Radio Rock. Viitattu 19.12.2013.
12. ↑  Mollgren, Sami: Jone Nikula homofobian vastaisen työn hyvän tahdon lähettiläs  18.5.2007. Ranneliike.net. Viitattu 14.9.2010.
13. ↑  Jone Nikula jyrisee: kissakaveria ei jätetä!  2.5.2009. Iltalehti.fi. Viitattu 19.12.2013.
14. ↑  Jone Nikula kärähti ratista Savon Sanomat. Viitattu 17.06.2009.
15. ↑  Jone Nikula narahti rattijuopumuksesta – kortti pois, Stara 17.06.2009.
16. ↑  Jone Nikula tuomittiin rattijuopumuksesta, MTV 11.09.2009.
17. ↑  Radio Rock sai historiallisen huomautuksen Jone Nikulan ohjelmasta (Arkistoitu – Internet Archive), MTV Uutiset 21.05.2015.
18. ↑  Kallionpää, Katri: Uusi kulttuurijohtaja haluaa Töölönlahdelle kolmen hehtaarin katetun kentän *Helsingin Sanomat*.  26.9.2013. Viitattu 6.11.2013.
19. ↑  Jone Nikula meni naimisiin – yllätyshäät Helsingissä *MTV.fi*.  24.8.2014. MTV.  Arkistoitu 2.4.2015. Viitattu 1.2.2016.
20. ↑  MTV3: Ellen ja Jone hyviä ystäviä *Iltalehti*.  20.8.2010. Viitattu 14.9.2010.
21. ↑  Reservin upseerien ylennykset puolustusvoimain lippujuhlan päivänä (Kapteeniksi – Nikula Antti Joonas) *Puolustusvoimat.fi*.  2.6.2014. Puolustusvoimat.  Arkistoitu 6.6.2014. Viitattu 4.6.2014.

Aiheesta muualla
----------------

* Ylen Elävä arkisto: Miten minusta tuli minä, Jone Nikula.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |